Το **Χριστιανοδημοκρατικό Κόμμα Ελλάδος** (**ΧΡΙ.Κ.Ε.**) είναι ένα δεξιό, χριστιανοδημοκρατικό και ευρωσκεπτικιστικό ελληνικό πολιτικό κόμμα, που ιδρύθηκε το 2013 από τον πρώην βουλευτή, Νίκο Νικολόπουλο.

Ιστορικό
--------

Το Χριστιανοδημοκρατικό Κόμμα Ελλάδος προήλθε από το Χριστιανοδημοκρατικό Κίνημα (ίδρυση στις 10 Μαΐου 2013), του οποίου συντονιστής ήταν ο προερχόμενος από τη Νέα Δημοκρατία βουλευτής Αχαΐας και πρώην υπουργός, Νίκος Νικολόπουλος. Η ίδρυση του κόμματος έγινε στις 23 Μαΐου 2013. Το κόμμα, που σκοπεύει να αποτελέσει τη «*νέα στέγη της μεγάλης κεντροδεξιάς παράταξης*», ιδρύθηκε με βάση τις ιδρυτικές αρχές της Νέας Δημοκρατίας, όπως τις διατύπωσε ο Κωνσταντίνος Καραμανλής το 1979.

Στις 21 Νοεμβρίου 2013, ο βουλευτής του ΧΡΙ.Κ.Ε. εντάχθηκε στην νέα Κοινοβουλευτική Ομάδα την οποία συγκρότησαν οι ανεξάρτητοι βουλευτές του Ελληνικού Κοινοβουλίου. Το όνομα της Κοινοβουλευτικής Ομάδας είναι «Ανεξάρτητοι Δημοκρατικοί Βουλευτές».

Στις 28 Ιανουαρίου 2014, σε εκδήλωση σε Πνευματικό Κέντρο της Αθήνας, ανακοινώθηκε από τον πρόεδρο του κόμματος η ανεξάρτητη υποψηφιότητά του για την Περιφέρεια της Αττικής. Ωστόσο, αποσύρθηκε από επικεφαλής του συνδυασμού και το κόμμα υποστήριξε τον Πέτρο Μαντούβαλο.

Το Μάρτιο του 2014, εν όψει των ευρωεκλογών, το Χριστιανοδημοκρατικό Κόμμα Ελλάδος συμμετείχε στο συνασπισμό Ένωση για την Πατρίδα και τον Λαό, που είχε ιδρυθεί νωρίτερα από τον Βύρωνα Πολύδωρα και το Χρήστο Ζώη. Μέλη του ΧΡΙ.Κ.Ε. συμμετείχαν στο ψηφοδέλτιο του συνδυασμού, ωστόσο, συγκεντρώνοντας το 1,04% της λαϊκής ψήφου, δεν εξέλεξε ευρωβουλευτή.

Η συνεργασία με την Ένωση για την Πατρίδα και τον Λαό δε συνεχίστηκε, καθώς τον Ιούνιο του ίδιου χρόνου, μετά από το πέρας της έκτακτης συνεδρίασης της Πολιτικής και Κεντρικής Διοικούσας Επιτροπής του Χριστιανοδημοκρατικού Κόμματος Ελλάδος, ανακοινώθηκε από τον πρόεδρό του Νίκο Νικολόπουλο η συνεργασία με τους Ανεξάρτητους Έλληνες για τη δημιουργία ενός ευρύτερου αντιμνημονιακού κεντροδεξιού συνασπισμού.

Στις βουλευτικές εκλογές του Ιανουαρίου και του Σεπτεμβρίου του 2015, στελέχη του Χριστιανοδημοκρατικού Κόμματος Ελλάδος συμμετείχαν στα ψηφοδέλτια των Ανεξαρτήτων Ελλήνων σε όλη την Ελλάδα, ενώ ο Νίκος Νικολόπουλος εξελέγη βουλευτής Αχαΐας και στις δύο εκλογικές αναμετρήσεις. Τελικά όμως διαγράφηκε από την κοινοβουλευτική ομάδα των ΑΝ.ΕΛ. στις 19 Νοεμβρίου 2015, λόγω διαφοροποίησης του από την κομματική γραμμή και η συνεργασία έληξε.

Τον Ιούνιο του 2018, ανακοινώθηκε η αυτόνομη κάθοδος του Χριστιανοδημοκρατικού Κόμματος στις ευρωεκλογές του 2019. Παρόλα αυτά, το κόμμα δε συμμετείχε, καθώς ο Νίκος Νικολόπουλος έθεσε υποψηφιότητα στις αυτοδιοικητικές εκλογές για δήμαρχος Πατρέων.

Ενόψει των βουλευτικών εκλογών του 2019, ανακοινώθηκε η συνεργασία του κόμματος με την Ένωση Κεντρώων. Ωστόσο, δεν επετεύχθη η εκλογή βουλευτή.

Τον Φεβρουάριο του 2021 ανακοινώθηκε η ίδρυση των Ελεύθερων Ανθρώπων, νέου κόμματος με επικεφαλής τον δημοσιογράφο Γιώργο Τράγκα. Το Χριστιανοδημοκρατικό Κόμμα Ελλάδας, αποφάσισε τη συμμετοχή στην ίδρυση και την εκλογική συμπόρευση με τους Ελεύθερους Ανθρώπους. Λίγους μήνες αργότερα η συνεργασία με τους Ελεύθερους Ανθρώπους διαλύθηκε.

Τον Μάιο του 2022, ανακοινώθηκε η δημιουργία της κίνησης Γαλάζιοι, με στόχο την κάθοδο στις επερχόμενες εκλογές ως κόμμα και την απόσπαση «κεντροδεξιών» ψήφων, από τον πρόεδρο του Χριστιανοδημοκρατικού Κόμματος Νίκο Νικολόπουλο και πρώην στελέχη των κυβερνήσεων Κώστα Καραμανλή του 2004 και Αντώνη Σαμαρά του 2012, με τον Νικολόπουλο να αναλαμβάνει την Γραμματεία Οργανωτικού και Τεκμηρίωσης.

Το Χριστιανοδημοκρατικό Κόμμα Ελλάδος αρχικά θα συμμετείχε στα ψηφοδέλτια των Γαλάζιων στις επερχόμενες εθνικές εκλογές του 2023, ωστόσο αργότερα αποφάσισε την αυτόνομη κάθοδο με την ονομασία «Έλληνες Χριστιανοδημοκράτες - Χριστιανοδημοκρατικό Κόμμα Ελλάδας». Εν τέλει ο Άρειος Πάγος δεν επέτρεψε την κάθοδο του κόμματος, αφού δεν πρόλαβε να δηλώσει εγκάιρως τα ψηφοδέλτια του, με τον Νίκο Νικολόπουλο να καταγγέλει πως η σχετική ηλεκτρονική υπηρεσία υπολειτουργούσε εσκεμμένα και πως θα προβεί σε σχετικές μηνύσεις.

Οι λειτουργίες του κόμματος χαρακτηρίζονται μάλλον σκιώδεις, καθώς από το 2019 δεν διαθέτει ιστοσελίδα στο διαδίκτυο, ενώ δεν έχει δημόσια παρουσία πέραν των παρεμβάσεων του προέδρου του.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2012 ΙΙ | Νίκος Νικολόπουλος | δε συμμετείχε | δε συμμετείχε | 1 / 300 | Συμμετοχή στην Κ.Ο. ΑΝ.ΕΛ. |
| 2015 Ι | στήριξε τους ΑΝ.ΕΛ. | στήριξε τους ΑΝ.ΕΛ. | 1 / 300 | Συμμετοχή στην Κ.Ο. ΑΝ.ΕΛ. |
| 2015 ΙΙ | 1 / 300 | Συμμετοχή στην Κ.Ο. ΑΝ.ΕΛ. |
| 2019 | 70.161(Ένωση Κεντρώων) | 1,24%(Ένωση Κεντρώων) | 0 / 300 | 9ο κόμμαΕκτός Βουλής |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2014 | Νίκος Νικολόπουλος | 59.341(Ε.ΠΑ.Λ.) | 1,04%(Ε.ΠΑ.Λ.) | 0 / 21 | 11η | - |

Παραπομπές
----------

1. ↑  Το Χριστιανοδημοκρατικό Κόμμα Ελλάδος παρουσίασε ο Ν. Νικολόπουλος
2. ↑  Ιδρύθηκε το «Χριστιανοδημοκρατικό Κόμμα Ελλάδος»
3. ↑  Και το όνομα αυτής «Ανεξάρτητοι Δημοκρατικοί Βουλευτές»
4. ↑  «Υποψήφιος περιφερειάρχης Αττικής ο Νικολόπουλος». Αρχειοθετήθηκε από το πρωτότυπο στις 1 Φεβρουαρίου 2014. Ανακτήθηκε στις 7 Μαρτίου 2014.
5. ↑  Ο Πέτρος Μαντούβαλος υποψήφιος για την Περιφέρεια Αττικής με το κόμμα του Βύρωνα Πολύδωρα
6. ↑  «Με Πολύδωρα και Ζώη ο Νίκος Νικολόπουλος στις εκλογές». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 17 Οκτωβρίου 2019.
7. ↑  «Υπουργείο Εσωτερικών - Αποτελέσματα ευρωεκλογών 2014». Αρχειοθετήθηκε από το πρωτότυπο στις 25 Σεπτεμβρίου 2018. Ανακτήθηκε στις 7 Ιουλίου 2018.
8. ↑  «Νικολόπουλος: Πάμε να φτιάξουμε τον κεντροδεξιό ΣΥΡΙΖΑ». Αρχειοθετήθηκε από το πρωτότυπο στις 4 Απριλίου 2015. Ανακτήθηκε στις 19 Ιουνίου 2014.
9. ↑  «Εγκρίθηκε η συνεργασία του Χριστιανοδημοκρατικού κόμματος με τους ΑΝ.ΕΛ». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 22 Ιουνίου 2014.
10. ↑  Νικολόπουλος: Καταψήφισε το νομοσχέδιο, διεγράφη από την ΚΟ των ΑΝΕΛ - Δεν παραδίδει την έδρα
11. ↑  Αυτόνομη κάθοδο στις ευρωεκλογές του 2019 ανακοίνωσε ο Νικολόπουλος
12. ↑  Πάτρα: Υποψήφιος δήμαρχος ο Νίκος Νικολόπουλος – Ανέβηκε στο βήμα και ο γιος του βουλευτή!
13. ↑
14. ↑  «Ελεύθεροι Άνθρωποι»: Ο Γιώργος Τράγκας κάνει κόμμα
15. ↑  Νικολόπουλος για κόμμα Τράγκα: «Είναι για όσους διψούν για ελευθερία, δημοκρατία, δικαιοσύνη, ανεξαρτησία»
16. ↑  Νίκος Νικολόπουλος: Επικεφαλής του νέου κόμματος «Ελεύθεροι Άνθρωποι» ο Γ. Τράγκας[*νεκρός σύνδεσμος*]
17. ↑  Τράγκας: Αποχώρησε από το «Κίνημα Ελεύθεροι Άνθρωποι» και ο Νικολόπουλος
18. ↑  Εκτός κόμματος Τράγκα ο Νίκος Νικολόπουλος
19. ↑  Κουβαράς, Γιώργος (24 Μαΐου 2022). ««Γαλάζιοι» θα λέγεται το κόμμα των «καραμανλικών» - Ποιος είναι ο υποψήφιος αρχηγός τους που αποθέωσε το Σαμαρά». *Παραπολιτικά*. Ανακτήθηκε στις 25 Αυγούστου 2022.
20. ↑  «Με στόχο το 15% στις κάλπες μπαίνει στην εκλογική «μάχη» η παράταξη των «καραμανλικών»». *Pronews*. DNM Group. 2 Ιουνίου 2022. Ανακτήθηκε στις 25 Αυγούστου 2022.
21. 1 2  «Οι «Γαλάζιοι» προχωρούν - Ορίστηκε οργανωτικός γραμματέας». *Η Ναυτεμπορική*. 16 Ιουνίου 2022. Αρχειοθετήθηκε από το πρωτότυπο στις 25 Αυγούστου 2022. Ανακτήθηκε στις 25 Αυγούστου 2022.
22. ↑  «"Γαλάζιοι": Νέο κόμμα στήνουν πρώην υπουργοί της Νέας Δημοκρατίας – Ορίστηκε οργανωτικός γραμματέας». 17 Ιουνίου 2022. Ανακτήθηκε στις 25 Αυγούστου 2022.
23. ↑  «Οι Έλληνες «Χριστιανοδημοκράτες» μπαίνουν στο προεκλογικό στίβο με τον συνασπισμό «Γαλάζιοι»». *Pronews*. DNM Group. 8 Ιουνίου 2022. Ανακτήθηκε στις 25 Αυγούστου 2022. Οι Γαλάζιοι του Χριστιανοδημοκρατικού κόμματος Ελλάδος (ΧΡΙ.Κ.Ε.) κατά την συνεδρίαση της Κεντρικής Επιτροπής , ενέκριναν την εισήγηση του Προέδρου Νίκου Νικολόπουλου σχετικά με την εκλογική αγωνιστική συμπόρευση τους και την συμμετοχή τους στα ψηφοδέλτια νίκης του νέου πατριωτικού συνασπισμού «Γαλάζιοι».
24. ↑  «Ο Νικολόπουλος μηνύει Singular Logic και προσφεύγει στον Άρειο Πάγο για τον αποκλεισμό του κόμματός του». *bankingnews.gr*. Ανακτήθηκε στις 11 Μαΐου 2023.
25. ↑  thefaq (1 Μαΐου 2023). «Στα άκρα … ο Νικολόπουλος μετά τον αποκλεισμό του: κάνει μήνυση στην Singular Logic μιλάει για εγκληματική οργάνωση και προσφεύγει στα Ευρωπαϊκά Δικαστήρια κατά της κυβέρνησης». *thefaq.gr*. Ανακτήθηκε στις 11 Μαΐου 2023.

Εξωτερικοί σύνδεσμοι
--------------------

* Επίσημη ιστοσελίδα